

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон, 101/2016, 67/2021 – др. закон и 114/2021) и члана 3. став 1. Правилника о начину остваривања права на основне подстицаје у биљној производњи и обрасцу захтева за остваривање тих подстицаја („Службени гласник РС“, бр. 6/2024, 26/2024 и 87/2024), расписује

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОСТВАРИВАЊЕ ПРАВА НА ОСНОВНЕ ПОДСТИЦАЈЕ У БИЉНОЈ ПРОИЗВОДЊИ ЗА 2025. ГОДИНУ**

**Предмет Јавног позива**

**Члан 1.**

У складу са чланом 3. став 1. Правилника о начину остваривања права на основне подстицаје у биљној производњи и обрасцу захтева за остваривање тих подстицаја („Службени гласник РС“, бр. 6/2024, 26/2024 и 87/2024) (у даљем тексту: Правилник), Министарство пољопривреде, шумарства и водопривреде – Управа за аграрна плаћања (у даљем тексту: Управа), расписује Јавни позив за подношење захтева за остваривање права на основне подстицаје у биљној производњи за 2025. годину (у даљем тексту: Јавни позив).

Јавни позив садржи податке податке о начину подношења и роковима за подношење захтева по јавном позиву, износу расположивих средстава по јавном позиву, као и друге податке потребне за спровођење јавног позива.

**Услови за остваривање права на подстицаје**

**Члан 2.**

Право на подстицаје остварује правно лице, предузетник и физичко лице – носилац комерцијалног породичног пољопривредног газдинства, које је:

1. уписано у Регистар пољопривредних газдинстава у складу са законом којим се уређује пољопривреда и рурални развој (у даљем тексту: Регистар) и налази се у активном статусу;
2. пре подношења захтева за остваривање права на подстицаје у складу са овим правилником, у Регистру извршило обнову регистрације за текућу годину, у складу са посебним прописом којим се уређује упис у Регистар пољопривредних газдинстава, промена података и обнова регистрације, електронско поступање, као и услови за пасиван статус пољопривредног газдинства (у даљем тексту: пропис о регистрацији пољопривредних газдинстава), осим ако је ново комерцијално породично пољопривредно газдинство, односно пољопривредно газдинство први пут уписано у Регистар у текућој години у којој се подноси захтев за остваривање права на подстицаје.

Лице из става 1. овог члана право на подстицаје остварује по површини биљне производње:

1) за засејане, односно засађене и пријављене у Регистру површине под одговарајућом биљном културом у складу са Шифарником биљне производње и друге намене земљишних парцела, који је саставни део прописа о регистрацији пољопривредних газдинстава (у даљем тексту: Шифарник биљне производње), осим природних ливада и пашњака у оквиру групе култура крмно биље, као и необрађеног земљишта;

2) до највише 100 ha;

3) које обрађује у своје име и за свој рачун.

Лице из ст. 1. и 2. овог члана не може да оствари право на подстицаје за површине пољопривредног земљишта у државној својини које је узело у закуп, односно на коришћење, осим за пољопривредно земљиште у државној својини које је узело у закуп на јавном надметању у складу са законом којим се уређује пољопривредно земљиште.

**Рок за подношење захтева**

**Члан 4.**

Захтев за остваривање права на основне подстицаје у биљној производњи за 2025. годину, по овом Јавном позиву, подноси се у периоду од 25. фебруара до 25. марта 2025. године, закључно.

Захтеве поднете пре почетка или после истека рока из става 1. овог члана, Управа одбацује решењем, у складу са законом којим се уређује општи управни поступак.

**Начин подношења захтева**

**Члан 5.**

Лице које испуњава услове за остваривање права на подстицаје у складу са Правилником покреће поступак за остваривање права на подстицаје избором и попуњавањем одговарајућег електронског обрасца захтева, у *online* форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Приликом пријема захтева из става 1. овог члана, Управа:

1) обавештава корисника услуге електронске управе о свим подацима које је у складу са законом потребно прибавити за потребе остваривања права и о обавези надлежног органа да по службеној дужности прибави податке из службених евиденција;

2) омогућава кориснику услуге електронске управе да изјави да ће податке о личности из службених евиденција прибавити сам;

3) обавештава о потребним подацима које је у складу са законом потребно прибавити за остваривања права, а који се односе на треће лице (члан породичног пољопривредног газдинства, члан породице и сл.), као и о томе да је приступ тим подацима могућ само на основу пристанка тог лица, у складу са законом.

Електронски образац захтева из става 1. овог члана садржи:

1) основне податке о подносиоцу захтева, и то:

(1) име и презиме, односно назив,

(2) јединствени матични број грађана (ЈМБГ), односно матични број (МБ),

(3) адресу (општина, место, улица и број) пребивалишта, односно седишта,

(4) број телефона,

(5) електронску пошту,

(6) број пољопривредног газдинства (БПГ),

(7) додатне податке за подносиоца захтева – правно лице, и то:

– порески идентификациони број (ПИБ) односно јединствени број корисника јавних средстава (ЈБКЈС),

– име и презиме одговорног лица у правном лицу,

– јединствени матични број грађана (ЈМБГ) одговорног лица у правном лицу;

(8) јединствени број који додељује Централни регистар обавезног социјалног осигурања и лични број осигураника, у складу са законом којим се уређује централни регистар обавезног социјалног осигурања (у даљем тексту: Централни регистар обавезног социјалног осигурања);

2) податке о пријављеним и засејаним, односно засађеним површинама под одговарајућом биљном културом, у складу са овим правилником, и то:

(1) катастарску општину и број катастарске парцеле,

(2) шифру културе, у складу са Шифарником биљне производње,

(3) назив културе, у складу са Шифарником биљне производње,

(4) површини под културом (hа/аr/m2);

3) изјаву подносиоца захтева под кривичном и материјалном одговорношћу да:

(1) пријављене и засејане, односно засађене површине под одговарајућом биљном културом које су предмет овог захтева, обрађује у своје име и за свој рачун,

(2) су сви подаци наведени у овом захтеву тачни и истинити;

4) потпис подносиоца захтева, односно одговорног лица подносиоца захтева, у складу са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању.

Електронски образац захтева из става 3. овог члана садржи и:

1) изјаву подносиоца захтева, односно одговорног лица подносиоца захтева, да је упознат са одредбом члана 103. став 3. Закона о општем управном поступку („Службени гласник РСˮ, бр. 18/16, 95/18 – аутентично тумачење и 2/23 – УС), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, те да је сагласан да Управа за потребе поступка по захтеву за остваривање права на подстицаје у складу са овим правилником, може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву, као и податке о наменском рачуну породичног пољопривредног газдинства, односно пољопривредног газдинства,

или

2) изјаву подносиоца захтева, односно одговорног лица подносиоца захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, као и изјаву да ће самостално за потребе поступка по овом захтеву прибавити личне податке о чињеницама о којима се води службена евиденција, а који су неопходни за одлучивање у складу са овим правилником.

Електронски образац захтева из става 3. овог члана садржи и поље чијим избором подносилац захтева потврђује да је извршио попуњавање и да подноси електронски захтев у складу са Правилником.

**Регистрација за коришћење услуге софтверског решења еАграр**

**и техничка подршка подносиоцима захтева**

**Члан 6.**

Физичко и правно лице користи услуге софтверског решења еАграр ако је регистровано.

Орган управе надлежан за пројектовање, усклађивање, развој и функционисање система електронске управе региструје налог кориснику услуге електронске управе.

Ако корисник услуге електронске управе повуче сагласност о прихватању услова коришћења услуга, надлежни орган из става 2. овог члана брише га из евиденције и затвара његов налог.

Након регистрације, надлежни орган из става 2. овог члана кориснику услуге електронске управе обезбеђује коришћење Јединственог електронског сандучића, у складу са законом којим се уређује електронска управа.

Учесник у електронском управном поступању за остваривање права на подстицаје пријављује се на портал софтверског решења еАграр путем налога са Портала за електронску идентификацију (у даљем тексту: Портал еИД), који представља јединствено место за идентификацију и аутентикацију, односно регистрацију и пријаву корисника електронске управе.

Регистрацију из става 1. овог члана, учесник може остварити на Порталу еИД, на адреси eid.gov.rs, путем квалификованог електронског сертификата или на шалтеру неког Регистрационог тела уз обавезно издавање параметара за активацију мобилне апликације ConsentID.

Техничку подршку подносиоцу захтева за подстицаје, у вези са електронским поступањем у складу са Правилником пружа:

1) овлашћено лице Управе;

2) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде;

3) овлашћено лице органа управе јединице локалне самоуправе према месту пребивалишта, односно седишта подносиоца захтева за подстицаје.

Ближа техничка упутства о начину регистрације корисничког налога, пријави на систем, начину попуњавања и подношења електронског обрасца захтева у поступку за остваривање права на подстицаје, као и начину пружања техничке подршке подносиоцима захтева, објављују се на огласној табли Управе за аграрна плаћања, Булевар краља Александра 84, 11000 Београд, као и на званичној веб презентацији еАграр, на адреси https://eagrar.gov.rs.

**Пријем електронског обрасца захтева**

**Члан 7.**

Управа омогућава пријем електронског обрасца захтева из члана 4. Правилника, као и других захтева и поднесака у оквиру поступка за остваривање права на подстицаје, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и овим правилником.

Пријем електронског поднеска евидентира се у електронској писарници.

Потврда о пријему електронског поднеска шаље се подносиоцу одмах, на исти начин на који је поднесак послат и садржи обавештење о пријему електронског поднеска, датум и време пријема и напредни електронски печат Управе.

Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

Кроз софтверско решење еАграр аутоматски се додељује број за сваки поднети захтев за остваривање права и под тим бројем се предузимају све радње и доносе сва акта за остваривање права.

Поред броја аутоматски додељеног кроз софтверско решење еАграр, Управа може у оквиру поступка за остваривање права кроз софтверско решење еАграр додељивати и бројеве, односно ознаке које су интерног карактера.

**Износ подстицаја и**

**износ расположивих средстава по Јавном позиву**

**Члан 8.**

Подстицаји се остварују по површини пољопривредне производње под биљним културама у складу са Правилником и утврђују у износу одређеном у складу са посебним прописом којим се уређује расподела подстицаја у пољопривреди и руралном развоју.

Увећање максималног износа подстицаја за подручја одређених управних округа у складу са посебним прописом којим се уређује расподела подстицаја у пољопривреди и руралном развоју, утврђује се према месту у коме се налази земљиште под биљним културама које је предмет подстицаја.

Укупна расположива средства по овом Јавном позиву опредељују се у износу од 34.500.000.000,00 динара, у оквиру укупног износа који је за ову намену одређен посебним прописом којим се уређује расподела подстицаја у пољопривреди и руралном развоју.

**Објављивање Јавног позива и**

**информације у вези расписаног јавног позива**

**Члан 9.**

Јавни позив за подношење захтева за остваривање права на основне подстицаје у биљној производњи за 2025. годину, објављује се на огласној табли Управе за аграрна плаћања, Булевар краља Александра бр. 84, 11000 Београд, као и на званичној интернет страници Министарства пољопривреде, шумарства и водопривреде <http://www.minpolj.gov.rs> и званичној интернет страници Управе за аграрна плаћања http://www.uap.gov.rs.

Информације у вези расписаног Јавног позива доступне су на телефоне Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова, као и на званичној веб презентацији еАграр, на адреси <https://eagrar.gov.rs>.

У Београду, 25. фебруара 2025. године,

|  |  |
| --- | --- |
| **Број: 000603732 2025 14846 008 001 012 001**  **Дана: 25.2.2025. године** | **ДИРЕКТОР**  **Слободан Николовски** |